ΕΙΣΑΓΩΓΗ: Μάθημα 2ο

"Μπορούμε άραγε να διατυπώσουμε έναν ορισμό για την θρησκεία";

Ας ξεκινήσουμε από την ετυμολογία της λέξης:

**Η ΕΤΥΜΟΛΟΓΙΑ ΤΗΣ ΛΕΞΗΣ " ΘΡΗΣΚΕΙΑ "**

Πολλές φορές συμβαίνει να μην έχουμε μία, μοναδική και ασφαλή γνώση της ετυμολογίας μιας λέξης. Αυτό συμβαίνει και σ΄αυτήν την περίπτωση. Ωστόσο οι επικρατέστερες ερμηνείες είναι οι ακόλουθες


* Στον λεξικογράφο Ησύχιο συναντούμε τις εξής λέξεις:
* θρήσκω = «νοώ» / θράσκειν = «ἀναμιμνήσκειν»
* ἐν-θρεῖν = «φυλάσσω, τηρώ».

Βάσει αυτών μπορούμε να πούμε ότι στην Ελληνική γλώσσα η λέξη θρησκεία θα σήμαινε «τη νοητική σύλληψη της ύπαρξης του Θεού, μέσω της ανάμνησης του θεϊκού στοιχείου που υπάρχει στον καθένα μας (κάτι που θα θύμιζε την περί ιδεών [θεωρία](https://etymologia.gr/etymologia/%ce%b8%ce%b5%cf%89%cf%81%ce%af%ce%b1/) τού Πλάτωνος) και, κατ’ επέκτασιν, «την τήρηση αυτής της σχέσης με το θείο και τη διαφύλαξη όλων εκείνων που συνδέονται με τη σχέση αυτή (ευσέβεια, λατρεία, τρόποι συμπεριφοράς κ.α)».

Σύμφωνα με τον [Πλούταρχο](https://el.wikipedia.org/wiki/%CE%A0%CE%BB%CE%BF%CF%8D%CF%84%CE%B1%CF%81%CF%87%CE%BF%CF%82) η λέξη θρησκεία ετυμολογείται από τη λέξη:

* Θρήσσα-Θρήσσαι, δηλαδή από τις μυημένες στα Καβείρια μυστήρια θράκισσες γυναίκες που καταλαμβάνονταν από ενθουσιασμό και ιερή μανία.
* Από το ρήμα θρέομαι, θροέω =κράζω μεγαλοφώνως, θορυβώ προκαλώντας,
* αλλά και από το: θρούν -θρόϊσμα: ταράσσομαι, τρέμω.

Τέλος, σύμφωνα με άλλη ετυμολογία, η λέξη θρησκεία, μάλλον σχετίζεται με το ρήμα θρώσκω, δηλαδή αναβαίνω.

****

**ΕΡΩΤΗΣΗ ΓΙΑ ΠΡΟΒΛΗΜΑΤΙΣΜΟ:**

1. Μας βοηθούν οι παραπάνω πληροφορίες να διατυπώσουμε έναν ορισμό για την Θρησκεία;

2. Κατά πόσο θα είναι ακριβής αυτός ο ορισμός ώστε να καλύπτει όλες τις υπάρχουσες θρησκείες;

Ας προσπαθήσουμε να απαντήσουμε:

***Ενδεχομένως, θρησκεία είναι η σχέση του ανθρώπου με ό,τι θεωρείται ως το κατεξοχήν ιερό και πραγματικό, με το θείο δηλαδή, και η προσπάθεια διαφύλαξης και τήρησης αυτής της σχέσης.***

Μάλλον όμως ο ορισμός αυτός είναι πολύ **γενικός**, γιατί δεν προσδιορίζει πώς προκύπτει αυτή η σχέση ή ποιος ο στόχος της.

π.χ

1.πρόκειται για μία ανάμνηση του θείου στοιχείου που μπορεί να υπάρχει μέσα μας ή πρόκειται για μία σχέση που ξεκινά από την ίδια την Αποκάλυψη του Θεού σε μας σε μία χρονική στιγμή;

2. στόχος είναι η ταύτιση μας με τον Θεό, η απορρόφηση η δική μας από την θεία πραγματικότητα και η εξαφάνισή μας, η ένωσή μας μαζί Του χωρίς όμως να χανόμαστε ή κάτι άλλο;

3. Και τι ακριβώς είναι το ιερό για την κάθε θρησκεία;

**ΣΥΜΠΕΡΑΣΜΑΤΑ**

**1. Επομένως, δύσκολο να διατυπώσουμε έναν και μοναδικό ορισμό για το τι είναι θρησκεία, λόγω της διαφορετικότητας των θρησκειών μεταξύ τους και της πολυπλοκότητάς τους.**

Γι΄αυτό και ο θρησκειολόγος Rudolf Otto είχε πει χαρακτηριστικά πως η θρησκεία δεν είναι κάτι άλλο από ένα μυστήριο που μας συναρπάζει και ταυτόχρονα μας γεμίζει δέος.

# *Mysterium Tremendum, Mysterium Fascinosum*

# 2. Μήπως τελικά κατανοούμε καλύτερα μία θρησκεία παρατηρώντας πώς την αντιλαμβάνονται, πώς τη νιώθουν οι άνθρωποι, πώς τη βιώνουν;

# Και μήπως την κατανοούμε ακόμη καλύτερα μέσα από τα προσωπικά μας βιώματα ως πιστοί;

# ΤΕΛΟΣ

# *Στο επόμενο μάθημά μας θα δούμε ακριβώς τι είναι το χριστιανικό βίωμα, τι έχει να μας πει και πώς αλληλεπιδρά με τη χριστιανική πίστη κι αν τελικά επηρεάζει τη δική μας ζωή και τον κόσμο ολόκληρο.*